b'\n_START_ARTICLE_\nKaklo slanksteliai\n_START_PARAGRAPH_\nKaklo slanksteliai (lot. vertebrae cervicales)\xc2\xa0\xe2\x80\x93 kaklin\xc4\x97s stuburo dalies slanksteliai. Ypatingi kaklo slanksteliai\xc2\xa0\xe2\x80\x93 pirmasis (atlantas) ir antrasis (a\xc5\xa1is). \xc5\xa0ie du slanksteliai i\xc5\xa1siskiria savo savita forma. Atlantas neturi k\xc5\xabno, o a\xc5\xa1is turi dantin\xc4\x99 ataug\xc4\x85 (dens axis). I\xc5\xa1 vis\xc5\xb3 kaklo slanksteli\xc5\xb3 taip pat galima i\xc5\xa1sskirti \xc5\xa1e\xc5\xa1t\xc4\x85j\xc4\xaf\xc2\xa0\xe2\x80\x93 d\xc4\x97l ry\xc5\xa1kesnio priekinio gumbur\xc4\x97lio, prie kurio spaud\xc5\xbeiasi miego arterija. Septintasis, ky\xc5\xa1antysis kaklo slankstelis (vertebra prominens) turi ilg\xc4\x85 keterin\xc4\x99 ataug\xc4\x85 (processus spinosus), j\xc4\x85 \xc5\xbemogus gali u\xc5\xbe\xc4\x8diuopti palenk\xc4\x99s galv\xc4\x85 \xc4\xaf priek\xc4\xaf.\n_START_SECTION_\nBendrieji bruo\xc5\xbeai\n_START_PARAGRAPH_\nPas \xc5\xbemog\xc5\xb3 stubure yra septyni kaklo slanksteliai. Esmininis kaklos slankstelio skirtumas nuo kit\xc5\xb3\xc2\xa0\xe2\x80\x93 tai skersin\xc4\x97s ataugos anga (foramen transversarium). I\xc5\xa1 t\xc5\xb3 ang\xc5\xb3 stubure susidaro kanalas, kuriuo kyla stuburo arterija ir leid\xc5\xbeiasi stuburo vena (arteria et vena vertebralis). Prie\xc5\xa1 ang\xc4\x85 esanti ataugos sija yra i\xc5\xa1nykusio \xc5\xa1onkaulio liekana, rudimentas, o u\xc5\xbe angos esanti, u\xc5\xbepakalin\xc4\x97, sija yra tikroji skersin\xc4\x97 atauga. Skersin\xc4\x97s ataugos vir\xc5\xa1utiniame pavir\xc5\xa1iuje i\xc5\xa1ry\xc5\xa1k\xc4\x97ja nugaros nervo vaga (sulcus nervi spinalis), kuri\xc4\x85 riboja priekinis gumbur\xc4\x97lis (tuberculum anterius) ir u\xc5\xbepakalinis gumbur\xc4\x97lis (tuberculum posterius). \xc4\xae vag\xc4\x85 gulasi i\xc5\xa1 nugaros smegen\xc5\xb3 i\xc5\xa1\xc4\x97j\xc4\x99s nervas. \xc5\xa0e\xc5\xa1tojo kaklo slankstelio priekinis gumbur\xc4\x97lis ry\xc5\xa1kesnis, jis vadinamas mieginiu (tuberculum caroticum), nes prie jo \xc5\xa1liejasi bendroji miego arterija (arteria carotis communis), ir kai reikia, ji gali b\xc5\xabti prie jo prispausta.\n_START_SECTION_\nSavyb\xc4\x97s ir funkcijos\n_START_PARAGRAPH_\nKitos kaklo slanksteli\xc5\xb3 savyb\xc4\x97s yra k\xc5\xabno dydis ir forma, angos ir keterin\xc4\x97s ataugos pavidalas ir s\xc4\x85narini\xc5\xb3 pavir\xc5\xa1i\xc5\xb3 kryptis. K\xc5\xabnai yra ma\xc5\xbeesni, nes remia tik galv\xc4\x85, jie ovalo formos, vir\xc5\xa1utinis pavir\xc5\xa1ius skersai, o apatinis sagitaliai \xc4\xafdub\xc4\x99s. Tipi\xc5\xa1k\xc5\xb3 kaklo slanksteli\xc5\xb3 anga palyginti didel\xc4\x97 ir trikamp\xc4\x97, o keterin\xc4\x97 atauga dvi\xc5\xa1aka. Pirmasis slankstelis jos neturi, o septintojo ji labai ilga, d\xc4\x97l to ir slankstelis vadinamas ky\xc5\xa1an\xc4\x8diuoju (vertebra prominens). Palenkus galv\xc4\x85 ji labai i\xc5\xa1ry\xc5\xa1k\xc4\x97ja ir \xc5\xbeymi rib\xc4\x85 tarp kaklo ir kr\xc5\xabtin\xc4\x97s, nuo \xc5\xa1io slankstelio patogu \xc4\xaf vir\xc5\xa1\xc5\xb3 \xc4\xaf apa\xc4\x8di\xc4\x85 skai\xc4\x8diuoti kitus slankstelius. S\xc4\x85nariniai pavir\xc5\xa1iai guli \xc4\xafstri\xc5\xbeai frontalin\xc4\x97s plok\xc5\xa1tumos at\xc5\xbevilgiu._NEWLINE_Savoti\xc5\xa1kos formos yra du vir\xc5\xa1utiniai kaklo slanksteliai d\xc4\x97l galvos judesi\xc5\xb3.\n_START_SECTION_\n\xc5\xa0altiniai\n_START_PARAGRAPH_\n\xc5\xbdmogaus anatomija (I tomas), G. \xc4\x8cesnys, J. Tutkuvien\xc4\x97, A. Barkus, V. Gedrimas, R. Jankauskas, R. Rizgelien\xc4\x97, J. \xc5\xbdukien\xc4\x97. Leid\xc4\x97jas: Vilniaus universitetas. I\xc5\xa1leidimo metai: 2008'